Vazhdojnë tensionet në Ukrainë
Forcat speciale të policisë ukrainase u vendosën pranë një ndërtese qeveritare të zaptuar nga protestuesit në kryeqytet, përpara përfundimit të një afati të caktuar nga gjykata për lirimin e saj
Ky dislokim erdhi pasi Presidenti i Ukrainës Viktor Yanukovych ra dakord që të bisedonte me tre ish-presidentë me shpresën për të zgjidhur krizën. Policët, të pajisur me helmeta dhe mburoja, formuan një barrikadë përgjatë gjithë rrugës kryesore të Kievit në afërsi të bashkisë dhe Sheshit të Pavarësisë. Kreu i opozitës Vitali Klitschko luti policinë të mos përdorë forcë kundër protestuesve anti-qeveritarë. Zoti Klitschko dhe udhëheqësi tjetër i opozitës Arseniy Yatsenyuk iu drejtuan protestuesve të mbledhur sot në Sheshin e Pavarësisë të kryeqytetit. Zoti Yatsenyuk tha se shpresonte që policia të lejonte që ushqimet, makinat dhe pajisjet e ndihmës së shpejtë të arrinin tek protestuesit. tha ai. Për të shmangur mundësinë e përleshjeve, aktivistët e opozitës u kanë kërkuar protestuesve të lirojnë ndërtesat qeveritare apo godina të tjera që kanë zaptuar. Por prania e policisë ka shtuar shqetësimet se qeveria ka në plan të shpërndajë me forcë protestat masive që kanë pushtuar kryeqytetin e Ukrainës. Protestues anti-qeveritarë rrëzuan dje statujën e Leninit në qendër të Kievit, gjatë incidenteve të fundit të protestave kundër qeverisë së Presidentit Yanukovych. Zoti Janukoviç po përballet prej javësh me protestave pas vendimit për të mos nënshkruar një traktat me Bashkimin Evropian muajin e kaluar, duke preferuar forcimin e lidhjeve me Moskën. Qeveria ka kërkuar që protestuesit të shpërndahen dhe ka kërcënuar se do të ndërmarrë masa të ashpra.